VZN č. 5/2011 bolo vyvesené na úradnej tabuli obce dňa: 20. 6. 2011
VZN č. 5/2011 bolo zvesené z úradnej tabule obce dňa: 7. 7. 2011
Obecné zastupiteľstvo v Podturni na základe § 6, ods. 1 zákona SNR č. 369/1990 Zb. o obecnom zriadení v znení neskorších zmien a doplnkov a zákona NR SR č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov  vydáva 

VŠEOBECNE ZÁVÄZNÉ NARIADENIE 

Obce Podtureň č. 5/2011
ktorým sa schvaľuje Trhový poriadok pre predaj výrobkov a poskytovanie služieb na trhových miestach v obci Podtureň
TRHOVÝ PORIADOK

Článok 1

Základné pojmy a informácie
1. Na účely tohto VZN sa rozumie:

a. príležitostným trhom predaj výrobkov a poskytovanie služieb na priestranstve dočasne určenom na takýto predaj, najmä jarmoky, sezónne a výročné trhy a predaj vlastných použitých textilných, odevných, športových a iných spotrebných výrobkov v primeranom množstve fyzickými osobami medzi sebou,
b. trhovým miestom trhovisko, stánok s trvalým stanovišťom, verejné priestranstvo určené na príležitostný trh a ambulantný predaj,
c. ambulantným predajom predaj v stánkoch s dočasným stanovišťom, predaj na prenosných predajných zariadeniach, predaj v pojazdnej predajni a sezónny predaj na verejnom priestranstve pred prevádzkarňou; za stánok s dočasným stanovišťom a za prenosné predajné zariadenie sa nepovažuje predajné zariadenie, na ktorého zriadenie sa vyžaduje stavebné povolenie podľa osobitného predpisu.

2. Priestorom príležitostného trhu sú:

· verejné priestranstvo pred budovou obecného úradu,
· areál pri futbalovom ihrisku v obci,
· verejné priestranstvo pri Penzióne Elán v obci,

· odpočívadlo pri št. ceste I/18 (odbočka do obce Uhorská Ves – Liptovský Ján). 
3. Priestory pre príležitostný predaj budú označené informačnými tabuľkami a Trhovým poriadkom.

4. Predávajúci môže predávať výrobky alebo poskytovať služby len po uhradení poplatku za miesto.

5. Termín príležitostného predaja výrobkov a poskytovania služieb je každý pracovný deň v týždni v čase od 8.00 hod. do 15.00 hod a v sobotu v čase od 8.00 hod. do 12.00 hod. V prípade organizovania kultúrnych, spoločenských a športových akcií bude čas predaja výrobkov a poskytovania služieb dohodnutý s organizáciou, ktorá akciu organizuje.  
6. Ceny za užívanie verejného priestranstva pre príležitostný trh sú určené vo VZN o miestnych daniach a miestnom poplatku za komunálne odpady a drobné stavebné odpady na území obce Podtureň.
7. Poplatok za zverejnenie príležitostného trhu miestnym rozhlasom je 7 eur.

8. Predávajúci je povinný po ukončení predaja zabezpečiť odstránenie prípadného znečistenia verejného priestranstva v plnom rozsahu.

9. Predaj výrobkov a poskytovanie služieb na trhových miestach musí vyhovovať všeobecným, technickým, hygienickým a prevádzkovým podmienkam podľa osobitných predpisov.

Článok 2

Správa príležitostného trhu a práva a povinnosti správcu príležitostného trhu

1. Správu príležitostného trhu vykonáva obec Podtureň.

2. Správca trhoviska u predávajúceho skontroluje:

· oprávnenie na podnikanie v danej oblasti podľa osobitných predpisov, 

· povolenie na predaj výrobkov a poskytovanie služieb na trhových miestach,

· doklad o nadobudnutí tovaru,

· udržiavanie poriadku, hygieny a čistoty počas predaja výrobkov a poskytovania služieb a po ich skončení,

· používanie elektronickej registračnej pokladnice,

· dodržiavanie tohto trhového poriadku,

· primeranosť predaja vlastných použitých textilných, odevných, športových a iných spotrebných výrobkov občanmi medzi sebou na príležitostných trhoch.
3. Pri predaji húb osvedčenie o znalosti húb predávajúceho a zabezpečenie odborníka na kontrolu predaja húb.

4. Oprávnenie na podnikanie a doklad o nadobudnutí tovaru sa nevyžadujú, ak ide o predaj vlastných použitých výrobkov fyzickými osobami medzi sebou v primeranom množstve a o predaj rastlinných a živočíšnych výrobkov z vlastnej drobnej pestovateľskej alebo chovateľskej činnosti alebo lesných plodín fyzickými osobami.

Článok 3

Zákaz predaja niektorých výrobkov

Na trhových miestach sa zakazuje predávať:

· zbrane a strelivo,

· výbušniny a pyrotechnické výrobky,

· tlač a iné veci, ktoré ohrozujú mravnosť,

· tabak a tabakové výrobky,

· lieh, destiláty a spotrebiteľsky balené alkoholické nápoje; zákaz sa nevzťahuje na predaj liehovín a destilátov pri príležitostných trhoch, 
· jedy, omamné a psychotropné látky,

· lieky,

· automobily, motocykle, ich súčiastky a príslušenstvo,

· chránené druhy živočíchov, exempláre voľne žijúcich živočíchov,
· chránené rastliny, exempláre rastlín a invázne druhy rastlín,
· živé zvieratá s výnimkou trhových konzumných rýb, zákaz sa nevzťahuje na propagačné predajné podujatia a zvody zvierat organizované zväzmi a združeniami chovateľov,

· predaj nekvalitného tovaru, pri ktorom sa nepreukáže spôsob jeho nadobudnutia alebo pôvod.

Článok 4

Obmedzenie predaja výrobkov

Na trhových miestach sa môžu predávať:

a. potravinárske výrobky – v spotrebiteľskom balení,

b. všetky druhy ovocia a zeleniny,

c. textilné výrobky, odevné výrobky, obuv, domáce potreby, elektrotechnické výrobky, výrobky spotrebnej elektroniky, drobný tovar, papierenské výrobky, kozmetika, drogériový tovar, športové potreby, hračky, galantéria, knihy a pod.
d. poľnohospodárske výrobky – kvety, priesady, sadenice, ozdobné kry, semená, obilie, ovocie, zelenina,
e. včelí med, lesné plody, liečivé rastliny a produkty z nich,
f. ľudovoumelecké, umelecké, úžitkové a ozdobné predmety.
Článok 5

Druhy poskytovaných služieb

Na trhových miestach možno poskytovať tieto služby:

· pohostinské, reštauračné služby, rýchle občerstvenie a stravovanie,

· predaj zmrzliny,

· brúsenie nožov, nožníc a nástrojov,

· oprava dáždnikov,

· oprava a čistenie obuvi,

· kľúčové služby,
· obšívanie kobercov,

· sklenárske práce,
· čistenie peria,

· iné služby určené správcom trhoviska.
Článok 6

Ambulantný predaj

1. Ambulantne v pojazdných predajniach sa môžu predávať:
· potravinárske výrobky v spotrebiteľskom balení,

· včelí med, lesné plody, liečivé rastliny a produkty z nich,

· ľudovoumelecké, umelecké, úžitkové, ozdobné predmety,

· textilné výrobky, odevné výrobky, obuv, domáce potreby, elektrotechnické výrobky, výrobky spotrebnej elektroniky, drobný tovar, papierenské výrobky, kozmetika, drogériový tovar, športové potreby, hračky, galantéria, knihy a pod.
· drobné umelecké predmety a drobné remeselné výrobky,

· jedlá a nápoje určené na priamu konzumáciu na mieste,

· balená zmrzlina,

· ovocie a zelenina,
· poľnohospodárske výrobky – kvety, priesady, sadenice, ozdobné kry, semená, obilie.

2. V pojazdných predajniach sa môžu predávať výrobky za podmienok podľa osobitného predpisu.
3. Povinnosťou predávajúceho je:

a) mať k dispozícií rozhodnutie na danú činnosť od príslušného Regionálneho úradu verejného 

    zdravotníctva,
b) mať doklad o splnení registračnej povinnosti v zmysle §6 ods. 1 zákona č. 152/1995 Z.z. 

    o potravinách,

c) mať doklad o pôvode tovaru,

d) dodržať podmienky skladovania vrátane dodržania predpísaných teplotných režimov ako aj 

    požiadavky na hygienu predaja,

e) zabezpečiť označenie výrobkov v štátnom jazyku podľa zákona č. 152/1995 Z.z. o potravinách.

Článok 7
Povinnosti predávajúcich na trhových miestach

Predávajúci na trhovom mieste je povinný:

· označiť svoje predajné zariadenie podľa osobitných predpisov,

· dodržiavať trhový poriadok príležitostného trhu,

· používať elektronickú registračnú pokladnicu podľa osobitných predpisov,

· udržiavať miesto predaja výrobkov a poskytovania služieb v čistote, po skončení predaja zanechať predajné miesto čisté a upratané,

· zreteľne označiť predávané výrobky a poskytované služby cenou,

· predávať len na predajnom mieste určenom správcom trhového miesta, pričom predaj na trhových miestach musí vyhovovať všeobecným, technickým, hygienickým a prevádzkovým podmienkam (odsúhlasené RÚVZ),

· dodržiavať podmienky predaja,
· predávať len na predajnom mieste určenom správcom trhového miesta, pričom predaj na trhových miestach musí vyhovovať všeobecným, technickým, hygienickým a prevádzkovým podmienkam (odsúhlasené RÚVZ),

· označiť predajný stánok menom a adresou fyzickej alebo právnickej osoby zodpovednej za predaj tovaru,

· dodržiavať predpisy v oblasti poplatkov, hygienické, veterinárne a bezpečnostné predpisy,

· zabezpečiť podmienky pre predaj zdravotne neškodných potravín,

· vylúčiť zdraviu škodlivé, skazené a falšované potraviny,

· mať čistý pracovný odev,

· umožniť kontrolným orgánom vykonanie kontroly dodržiavania stanovených podmienok predaja tovaru a podriadiť sa rozhodnutiu kontrolného orgánu,

· na požiadanie kontrolného orgánu predložiť potrebné platné doklady (podľa charakteru predaja):

a) povolenie od správcu trhového miesta k predaju výrobkov,

b) živnostenské oprávnenie,

c) doklad (dodací list, faktúru) o nadobudnutí predávaného tovaru so všetkými predpísanými 

    náležitosťami k tovaru, 

d) preukaz o zdravotnej spôsobilosti, ak to vyžaduje povaha predávaného tovaru a doklad 

    o odbornej spôsobilosti na výkon epidemiologicky závažnej činnosti,

e) rozhodnutie príslušného regionálneho úradu verejného zdravotníctva na uvedenie priestorov 

    stánku alebo mobilného zariadenia na predaj potravín s uvedeným rozsahom predávaného  

    sortimentu.

Článok 8.

Orgány dozoru a sankcie

1. Dozor nad dodržiavaním zákona č. 178/1998 Z. z., tohto VZN a kontrolu predaja na trhovom mieste vykonávajú:
· Slovenská obchodná inšpekcia,
· Obvodný úrad v Liptovskom Mikuláši,

· Obec Podtureň.
2. Za nedodržanie alebo porušenie tohto Trhového poriadku sa uplatnia sankcie podľa § 12  zákona č. 178/1998 Z. z. v znení neskorších predpisov.

Článok 6.

Záverečné ustanovenia
1. Na tomto Všeobecne záväznom nariadení sa uznieslo Obecné zastupiteľstvo Obce Podtureň dňa 14. 6. 2011 na MZOZ č. 1/2011. 
2. Všeobecne záväzné nariadenie č. 5/2011 nadobúda účinnosť dňom 7. 7. 2011. 









    
    Marián VOJTÍK

